Það er ekki bara fjölskylda Harry Bretaprins sem varð fyrir vonbrigðum þegar hertogahjónin af Sussex tilkynntu á miðvikudag að þau ætluðu að draga sig í hlé . Thomas Markle , faðir Meghan hertogaynju , hefur tjáð sig um málið en hann er í engu sambandi við dóttur sína . „ Ég vil einfaldlega segja að ég er vonsvikinn , “ sagði hinn 74 ára gamli Markle við Us Weekly nokkrum klukkutímum eftir að tilkynning barst frá Harry og Meghan á samfélagsmiðlum . Meghan og faðir hennar eru í litlum samskiptum en mikið fjölmiðlafár skapaðist eftir að hann hætti við að mæta í brúðkaup hennar . Hefur Thomas Markle sagt í fjölmiðlum að hann nái ekki sambandi við dóttur sína . Í tilkynningu Harry og Meghan kemur fram að þau ætli að draga sig í hlé frá hefðbundnum störfum konungsfjölskyldunnar og eyða meiri tíma í Norður-Ameríku . Ætla þau einnig að verða fjárhagslega sjálfstæð .